**המון ווליום / תערוכת יחיד של בני דשא**

אוצרות: סיון פיינזילבר – יורן ותמר אייזן גולדשטיין

מקום: גלריה 'מקום לאמנות' בקרית המלאכה, רח' שביל המרץ 6, תל אביב.

פתיחה: יום חמישי ה-29.12.2016, בשעה 20:00

נעילה: 21.1.2017

הציורים הצבעוניים של בני דשא מגלים עולם יצרי, אינטנסיבי ודחוס. הם מציגים תחביר מפתה של קולאז' פרוע ורב המצאות: צילומי נשים עירומות מהרשת, סצינות מיניות בוטות המצויירות באקספרסיביות, לצד אזכורים לאירועים היסטוריים ונושאים פוליטיים מקומיים ועולמיים גלובליים.

מריחות הצבע הנאיביות והדימויים הכמו ילדותיים עומדים לעיתים בסתירה למושאי הציור הקשים: מוות, התמודדות עם מחלות, מלחמה ויחסים בינאישיים, עם אימו של האמן ועם הנשים בחייו. אברי מין גברי זקורים ושדיים נוטפים רעל, מזרקים לצד לבבות אדומים, דגים, חתולים ופרחים. זרם תודעה כאוטי, מסוכסך, בעל חוקיות משלו שאינו מחוייב לחוקי התקינות הפוליטית בשום דרך.

הציורים גדושים במילים, אבל טורפים את ההיירארכיות של השפה: Peace ו-Freedom לצד לא תנאף ושמע ישראל; צירופים קופירייטריים לצד מטבעות לשון, שפה גבוהה ויומיומית, נאיבית לעתים, מצחיקה וסרקסטית.

זוהי התערוכה השנייה של בני דשא, אוטודידקט, אשר התחיל לצייר בגיל מאוחר, בעקבות אירוע נפשי. ציוריו מזמינים את הצופה לנסות לבנות מחדש תמונת מציאות שהתפרקה. עבודותיו הן לא רק הצצה לשפה פרטית: הן מנכיחות בעוצמה את הבוטה, המהיר, הנועז והאלים, ומהוות מראה לחרדות ולפחדים של זמננו.